Минуса аймагы

Минуса аймагы – Хакас-Минуса ойдуңу. 18-кылымдын 2-жарымына чейин «Кыргыз жери», «Кыргыз өлкөсү» катары белгилүү болгон. Байыркы кытай хроникаларында түрктөрдүн түпкү аталарынын бири Нишидунун (Надулу-шад) биринчи аялы 4 уул төрөп, алардын бири Кыргыз (Цигу) деген ат менен Абакан (Афу-шуй, башкача айтканда Абыгансуг) жана Енисей (Цзянь-шуй, башкача Кем-суг) дарыясынын аралыгына падыша болгону тууралуу мифтик кабар кезигет. Тарыхый топоним катары түштүк-батышынан Кичи Абакандын оң куймасы Кыргыз-Суу (Хыргыс суг), түштүгүнөн да Кыргыз-Суу жана Жой суулары, чыгышынан Амыл жана Хабык өзөндөрүнүн куймалары Кыргыз-Жул (Хыргыс чул), түндүк-батышынан Кузнецк Ала-Тоосунун этеги, Үрүп суусу менен чектелген. Аталган жерлер жалпысынан Минуса аймагы деп аталып, Кыргыз мамлекетинин метрополиясы катары таанылган. Бул аймактан байыркы кыргыздарга таандык көптөгөн маалыматтар (энчилүү аттар, жазма, археологиялык ж. б. эстеликтер) табылып, көпчүлүгү Минусинск шаарындагы музейде сакталуу турат. 18-кылымдын 2-жарымынан Россия империясынын курамына кирген. 
Категория: Тарых
 Колдонулган адабияттар 
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7